**Tarjouspyyntö: Vihreän siirtymän investointien vauhdittaminen Pohjanmaalla -selvityshanke**

**1. Alustavat tavoitteet**

Pohjanmaan liitto on Pohjanmaan maakuntaan kuuluvien 14 kunnan muodostama kuntayhtymä, joka on maakunnan strateginen suunnittelija, aluekehitystoimien yhteen sovittaja, maakuntakaavoittaja ja edunvalvoja. Ilmastotyötä Pohjanmaalla tehdään Pohjanmaan maakuntastrategian 2022–2025 pohjalta. Pietarsaaren seudun kunnat ovat laatineet seudun yhteisen ilmastostrategian ja Vaasa ja Mustasaari omat kuntakohtaiset ilmastostrategiansa.

Pohjanmaan liitto (tilaaja) pyytää tarjoustanne Vihreän siirtymän investointien vauhdittaminen -hankkeen toteuttamiseen. Hanke alkaa alkuvuodesta 2023.

Hankkeen kohderyhmänä ovat kaikki Pohjanmaan maakunnan 14 kuntaa:

Pietarsaaren seutu: Pietarsaari, Luoto, Kruunupyy, Pedersöre, Uusikaarlepyy

Vaasan seutu: Vaasa, Mustasaari, Vöyri, Maalahti, Korsnäs, Laihia

Suupohjan rannikkoseutu: Närpiö, Kaskinen, Kristiinankaupunki

Vihreän siirtymän investointien vauhdittaminen Pohjanmaalla -selvityshankkeen tavoitteina ovat mm:

* Parantaa Pohjanmaan alueen investointiympäristöä, jotta voisimme houkutella lisää ulkomaisia suoria investointeja (FDI = foreign direct investment) ja myös muita investointeja.
* Investointihankkeiden nopeampi toteuttaminen vaatii sekä ennakoitavuuteen perustuvaa hyvää suunnitteluvalmiutta että ennakoivaan viranomaisyhteistyöhön perustuvaa nopeaa viranomaiskäsittelyä.

Selvityksessä huomioidaan ”ei merkittävää haittaa” (DNSH) -periaatteen mukaista toimintaa.

Käytännössä investoijat edellyttävät valmiita alueidenkäytöllisiä kokonaisratkaisuja, joita vain harvoilla Pohjanmaan kunnilla on tällä hetkellä mahdollisuus tarjota. Esimerkkinä voidaan mainita Vaasan kaupungin ja Mustasaaren kunnan yhteinen GigaVaasa-hanke, jossa Laajametsän alue on yhdessä kaavoitettu ja rakennetaan akkuteollisuuden alueeksi.

Hanke on kolmiosainen

* Vihreän siirtymän investointien tulevien aluetarpeiden selvitys sekä niille soveltuvien olemassa olevien teollisuusalueiden kartoitus.
* Hyvien suunnittelukäytäntöjen löytäminen.
* Viranomaisyhteistyön kehittäminen.

Hanke on aidosti kaksikielinen, joten hankkeen kokouksissa ja tilaisuuksissa keskustellaan suomeksi ja ruotsiksi ja materiaali tuotetaan molemmilla kielillä.

Pohjanmaan liitto on saanut hankkeelle ympäristöministeriön avustusta. Lisätietoa hankkeesta löytyy osoitteesta: <https://www.obotnia.fi/fi/aluekehitys-ja-rahoitus/liiton-omat-hankkeet/vihrean-siirtyman-hanke>

**2. Tausta**

[**Pohjanmaan maakuntastrategian**](https://www.obotnia.fi/assets/Sidor/1/39/Pohjanmaan-maakuntastrategia-2022-2025-hyvaksytty-230522-liitteineen.pdf) 2022–2025 yhtenä tavoitteena vuoteen 2050 on ilmastoälykäs ja hiilinegatiivinen maakunta, jonka energiajärjestelmä perustuu uusiutuvaan energiaan sekä hajautettuihin ja älykkäisiin energiaratkaisuihin. Tavoitteena on, että energia Pohjanmaan maakunnassa tuotetaan päästöttömästi ja uusiutuvan energian osuus energiantuotannosta kattaa vähintään maakunnan oman energiantarpeen. Tähän päästäksemme tarvitsemme tietoa sekä suunnittelu- ja lupaprosesseista että vihreää siirtymää edistävien investointien tarpeista.

Osana Pohjanmaan maakuntastrategiaa ovat älykkään erikoistumisen visio, tavoitteet ja linjaukset. Maakuntahallituksen hyväksymä [**Pohjanmaan innovaation ja kasvun strategia 2022–2025**](https://www.obotnia.fi/assets/Sidor/1/45/S3-strategia-2022-SUOMI-v2.pdf) (myöhemmin Älykkään erikoistumisen strategia) sisältää tätä tarkemman kuvauksen tärkeimmistä toimenpiteistä ja painopisteistä priorisointialueiden tavoitteiden saavuttamiseksi. Yksi strategian painopiste on energiateknologia ja yhtenä neljästä temaattisesta priorisointialueesta on energiateknologia ja uusiutuvan energian järjestelmäratkaisut.

Pohjanmaan maakuntakaavaa 2040 päivitetään parhaillaan. Yhtenä päivitettävänä teemana on energiantuotanto. Pohjanmaan maakuntakaavaa 2050 varten on laadittu Energiantuotanto Pohjanmaalla ja Etelä-Pohjanmaalla 2050 -selvitys, jossa on tarkasteltu mahdollisia kehityspolkuja päästöttömään energiajärjestelmään maakuntien suunnittelutyössä.

Pohjanmaan osalta painopisteinä on nähty etenkin merituulivoiman kasvu. Vaasan seudun energiaklusterin edellytysten ja kehityksen tukeminen sekä energian sektori-integraation mahdollisuuksien selvittäminen teollisuusalueilla. Valmisteilla olevaa maakuntakaavaa varten on laadittu lisäksi selvityksiä tuulivoimaan, aurinkoenergiaan ja sähkönsiirtoon liittyen.

Merkittäviä investointihankkeita on myöhästynyt tai siirtynyt muualle Eurooppaan lupaprosessien sujumattomuuden tai pitkän keston takia. Liian hitaat suunnittelu- ja lupaprosessit yhteiskunnan nopeasti kehittyville investointitarpeille ovat saaneet osakseen paitsi alueellista myös kansallista kritiikkiä. Esille on nostettu myös tarve systeemisestä muutoksesta, koska pelkät innovaatiot eivät riitä.

Vihreään siirtymään liittyvät investointihankkeiden suunnittelu- ja lupaprosessit ovat usein monialaisia ja kompleksisia. Suunnittelu- ja lupaviranomaisilla ei ole välttämättä riittävää kokemusta vastaavista hankkeista, eikä sopivia käytäntöjä tai ohjeita ole vielä saatavilla. Hallituksen tavoitteena on vähentää Suomen riippuvuutta fossiilisesta energiasta, lisätä energiaomavaraisuutta sekä siirtyä kohti ekologisesti kestävämpää taloutta. Hallituksen esityksen, joka koskee eräiden vihreiden siirtymän hankkeiden väliaikaista etusijamenettelyä aluehallintovirastojen lupakäsittelyssä vuosina 2023-2025 ja hallintotuomioistuimissa vuosina 2023-2027, mukaan aluehallintovirastot antaisivat lupakäsittelyssä etusijan sellaisille uusiutuvan energian, vähähiilisen vedynvalmistuksen, teollisuuden sähköistämisen, hiilidioksidin talteenoton ja hyödyntämisen sekä akkuteollisuuden hankkeille, jotka ottavat huomioon ei merkittävää haittaa -periaatteen. Lupakäsittelyn vauhdittamiseen sekä hallinto-oikeuden muutoksenhaun vahvistamiseen lisätään henkilöresursseja.

**3. Hankinnan kohde ja laajuus**

**Hankinnan kokonaisbudjetti on maksimissaan n. 90 000 € (ei sis. alv). Hankkeen kokonaisarvo on 100 000. Hankittavien kokonaisuuksien tulee olla valmiita viimeistään 20.12.2023.**

Pyydämme tarjoustanne seuraavista ostopalveluina hankittavista palveluista:

**Osakokonaisuus 1:**

**VIHREÄN SIIRTYMÄN HANKKEIDEN TULEVAT ALUETARPEET JA TEOLLISUUSALUEIDEN KARTOITUS**

(osakokonaisuuden alustava arvio n. 40–60 % kokonaispalvelusta)

**Toimittajalta hankittava sisältö:**

Tämän hankeosion tavoitteena on kartoittaa Pohjanmaalla vihreän siirtymän nykytilannetta, siihen liittyviä haasteita, kehittämismahdollisuuksia ja löytää vihreän siirtymän investointihankkeille sopivia alueita. Tässä osakokonaisuudessa selvitetään:

1. Mitkä ovat vihreän energiatuotannon, kuten esim. tuulivoimatuotannon, aurinkoenergiatuotannon, biokaasun, vihreän vedyn valmistuksen, energian varastoinnin ja siirron sekä kiertotalouden tulevat aluetarpeet: kuinka paljon alueita, miten laajoja alueita ja millä ominaisuuksilla.
2. Mitkä ovat Pohjanmaan maakunnan alueella olemassa olevia ja kaavoissa olevia teollisuusalueita, ja arvioidaan niiden laajennusmahdollisuuksia (tarpeen vaatiessa ml. maa-alueiden omistussuhteet) sekä soveltuvuutta vihreän siirtymän investoinneille: Eli mitkä teollisuusalueet soveltuvat vihreän siirtymän liiketoimintaekosysteemeiksi: millä alueen ominaisuuksilla ja vihreän siirtymän investoinnin kautta voi päästä nollapäästöihin, edistää kiertotaloutta, saada uusia arvoketjuja, uutta taloudellista toimintaa tai uusia sijoituspaikkoja. Arvioinnissa voidaan esimerkiksi huomioida seuraavat parametrit:
   1. elinkeinorakenne (sivuvirtojen hyödyntäminen, *energy from waste or by-products*, materiaalien kierrätys, jätteiden minimointi jne.),
   2. maantieteellinen sijainti, joka mahdollistaa esim. hiilidioksidin talteenottoa ja varastointia tai hukkalämpöjen hyödyntäminen kaukolämpöverkossa, sekä
   3. olemassa oleva infrastruktuuri ja energiahuolto.
3. ”Ei merkittävää haittaa” (*DNSH*) ‐periaatteen mukaisuus teollisuusalueiden kehittämisessä arvioidaan selvityksen yhteydessä ex ante-arviointina kuudelle ympäristötavoitteelle:
   1. ilmastonmuutoksen hillintä,
   2. ilmastonmuutokseen sopeutuminen,
   3. vesivarojen ja merten luonnonvarojen kestävä käyttö ja suojelu,
   4. siirtyminen kiertotalouteen,
   5. ympäristön pilaantumisen ehkäiseminen ja vähentäminen,
   6. biologisen monimuotoisuuden ja ekosysteemien suojelu ja ennallistaminen.

Arvioinnin yhteydessä hyödynnetään erillistä lomaketta (liite 2).

1. Tavoitteena on löytää vähintään yksi sopiva alue jokaisesta 14 Pohjanmaan kunnasta. Yleisellä tasolla selvitetään kyseisten alueiden soveltuvuus vihreän siirtymän investoinneille.

Alueidenkäytön suunnittelun tulee olla mahdollisimman kestävää ja lähtökohtana on aina ensisijaisesti käyttää olemassa olevia alueita ja infrastruktuuria. Olemassa olevat teollisuusalueet (sekä vielä käytössä olevat että käytöstä poistetut eli *brownfield*-alueet) soveltuvat usein hyvin uusille energiatuotannon investoinneille jo olemassa olevan infrastruktuurin, kuten tiestön, sähkön siirron ja vesienkäsittelyn ansiosta. Uuden toiminnan riskit ovat myös pienemmät olemassa olevan teollisuusalueen ja mahdollisten puskurivyöhykkeiden vuoksi. Sosiaalinen hyväksyttävyys on myös suurempi.

Kartoituksen sisältö:

* Aloituskeskustelu jokaisen Pohjanmaan kunnan ja Pohjanmaan liiton kanssa nykytilanteen kartoittamiseksi (yhteensä 15 keskustelua). Keskustelut voidaan toteuttaa etäyhteydellä.
* Muu mahdollinen tarvittavien tietojen kerääminen, esimerkiksi paikalliselta kehittämisyhtiöltä.

Tausta-aineistona käytetään olemassa olevia kaava-aineistoja, kuten Pohjanmaan maakuntakaavaa 2040, Pohjanmaan maakuntakaavaa 2050 varten laadittuja taustaselvityksiä sekä kuntien yleiskaavoja ja asemakaavoja selvityksineen. Raportit ovat saatavilla osoitteessa: <https://www.obotnia.fi/fi/aluesuunnittelu/pohjanmaan-maakuntakaava-2040/selvitykset> ja <https://www.obotnia.fi/fi/aluesuunnittelu/pohjanmaan-maakuntakaava-2050/utredningar>.

Tulokset ja raportointi:

* Raportti Pohjanmaan kuntien vihreän siirtymän investointien nykytilanteesta ja haasteista.
  + Kuntakohtaiset kuvaukset nykytilanteesta, kehittämismahdollisuuksista ja haasteista, karttatarkastelu, 14 kpl.
  + Johtopäätökset kunnittain ja maakuntatasolla, karttatarkastelu, yhteensä 15 kpl.
* Muistiot kunnissa käydyistä keskusteluista toimitetaan kyseiselle kunnalle ja Pohjanmaan liittoon.
* Raportti ja muistiot laaditaan suomeksi ja ruotsiksi kaksikielisissä kunnissa (13 kpl).
* Raportin ja johtopäätösten esittely suomeksi ja ruotsiksi hankkeen päätöstilaisuudessa.
* Raportin tarkemmat vaatimukset on esitetty kohdassa *4. Raportointi.*

**Osakokonaisuus 2:**

**HYVIEN SUUNNITTELUKÄYTÄNTÖJEN LÖYTÄMINEN**

(osakokonaisuuden alustava arvio n. 30–40 % kokonaispalvelusta)

**Toimittajalta hankittava sisältö:**

Tämän hankeosion tavoitteena on löytää hyviä suunnittelukäytäntöjä, jotka edistävät vihreän siirtymän investointihankkeita sujuvoittaen suunnitteluprosesseja ja lupakäsittelyjä:

1. Valitaan kuusi esimerkkiä erilaisista hyvin onnistuneista vihreän siirtymän investointihankkeista ja selvitetään minkälaiset suunnitteluprosessit ja lupakäsittelyt ovat mahdollistaneet hankkeet. Yleisellä tasolla selvitetään prosessit ja käsittelyt. Investointihankkeet ovat:

* Merituulivoimatuotanto
* Aurinkoenergiantuotanto
* Vetytuotanto
* Kiertotalous
* Energiansiirto, ja
* Muu logistiikka.

”Ei merkittävää haittaa” (DNSH) ‐periaatteen mukaisuus huomioidaan myös tässä osakokonaisuudessa.

Esimerkit eivät välttämättä löydy alueelta, jolloin hyvät käytännöt on yleistettävissä muualta Suomessa tehtyjen kokemusten perusteella. Tärkeitä investointikohteita Pohjanmaalla, jotka on huomioitava, ovat muun muassa vihreän vedyn tuotantolaitoksen ja metanointilaitoksen rakentaminen (Kristiinankaupunki) ja H-Flex-E-hanke (Vaasa). Pohjanmaan älykkään erikoistumisen strategissa ja EU:n komission alueellisessa kumppanuudessa (*Partnership for Regional Innovation*, PRI-verkossa) on selviä yhtymäkohtia innovaatioekosysteemien edistämiseksi.

1. Tuotetaan digitaalista kaksikielistä esittelymateriaalia näiden suunnittelu- ja lupaprosessien hyvistä käytännöistä.
2. Järjestetään 2 työpajaa (1 etäyhteydellä ja 1 fyysisesti) sekä 1 esittely- ja koulutustilaisuus (etäyhteydellä) lopputuloksista ao. viranomaisille sekä kuntien ja kehittämisyhtiöiden asiantuntijoille.

Tulokset ja raportointi:

* Raportti hyvistä käytännöistä. Raportti tuotetaan suomeksi ja ruotsiksi.
* Raportin ja johtopäätösten esittely (suomeksi ja ruotsiksi) hankkeen päätöstilaisuudessa.
* Työpajojen tulokset ja muistiot sekä keskustelujen muistiot toimitetaan asianosaisille kunnille ja Pohjanmaan liittoon.
* Raportin tarkemmat vaatimukset on esitetty kohdassa *4. Raportointi.*

**Osakokonaisuus 3:**

**VIRANOMAISYHTEISTYÖN KEHITTÄMINEN**

(osakokonaisuuden alustava arvio n. 10–20 % kokonaispalvelusta)

**Toimittajalta hankittava sisältö:**

Tämän hankeosion tavoitteena on edistää vuoropuhelua ja ymmärrystä viranomaisten välillä ja selkeyttää eri viranomaisten roolit nopeutetun lupakäsittelyn näkökulmasta:

1. Selvitetään asianomaisten viranomaisten roolit suunnitteluprosessissa ja *nopeutetussa* lupakäsittelyssä sekä minkälaista vuoropuhelua viranomaisten, asiantuntijoiden ja toimijoiden kesken tarvitaan, jotta prosessit olisivat mahdollisimman sujuvia.
2. Kunnallisten kehittämisorganisaatioiden osaamisen hyödyntämistä varhaisessa vaiheessa pohditaan, esimerkiksi järjestelmätason kehittämisessä. Painopiste on ennakoivan viranomaisyhteistyön kehittämisessä. Tätä tehdään yhteistyössä viranomaisten ja asiantuntijoiden kanssa.
3. Tuotetaan digitaalista kaksikielistä esittelymateriaalia asianomaisten viranomaisten rooleista ja hyvästä vuoropuhelusta.
4. Järjestetään 2 työpajaa (1 etäyhteydellä ja 1 fyysisesti) ja 1 koulutus- ja perehdyttämistilaisuus (etäyhteydellä) uuteen lupakäsittelyprosessiin. Kohderyhminä ao. viranomaiset sekä kuntien ja kuntien kehittämisyhtiöiden asiantuntijat.

**4. Raportointi**

Raportit toimitetaan tilaajalle sekä pdf- että doc- tai ppt- tai muuna muokattavassa muodossa olevana tiedostona. Myös mahdolliset taulukot ja kaaviot toimitetaan erillisinä, muokattavassa muodossa olevina Excel-tiedostoina. Kartta-aineistot toimitetaan sekä pdf-karttakuvina että ESRI Shapefile -tiedostoina. Lisäksi toimittaja toimittaa tilaajalle ppt-muodossa yhteenvedon raporttien keskeisistä tuloksista.

Raportit tuotetaan suomeksi ja ruotsiksi.

Raportit ja muu tietomateriaali tulee toimittaa tilaajalle rajoittamattomin käyttöoikeuksin sähköisessä ja muokattavassa muodossa. Julkaistavien lopputuotteiden tulee täyttää saavutettavuusdirektiivin mukaiset laatuvaatimukset.

**5. Työn organisointi ja ohjaus**

Työn tilaajana on Pohjanmaan liitto (Y-0970063-6).

Toimittajan tulee nimetä toimeksiannon suorittamista varten projektipäällikkö, jolla on kokemusta vastaavanlaisista toimeksiannoista. Projektipäällikkö vastaa työn koordinoinnista ja aikataulun pitävyydestä sekä osallistuu tilaajan kanssa järjestettäviin työneuvotteluihin.

Työn etenemisen seurantaa varten perustetaan ohjausryhmä, joka kokoontuu vähintään neljä (4) kertaa hankkeen aikana.

Toimittajan tehtävänä on ohjausryhmän kokouksissa:

* raportoida työn etenemisestä ja tuloksista
* toimia kokouksen sihteerinä, tuottaa kokouksen asialista ja muistio
* esittää ohjausryhmän kannanottoa vaativat asiat
* esitellä hankkeessa tuotetut raportit

Lisäksi tilaajan ja toimittajan kesken järjestetään työkokouksia tarpeen mukaan.

Toimittaja voi osallistua ohjausryhmän kokouksiin ja työkokouksiin etänä Teams-yhteydellä.

Tilaaja vastaa tilaisuuksien tila- ja tarjoilukustannuksista.

**6. Tarjouksessa esitettävät asiat**

Tarjouksen on sisällettävä ainakin alla olevat tiedot. Pohjanmaan liitto ei maksa korvausta tarjouksen tekemisestä. Tarjouksen on sisällettävä kohdassa *3 Hankinnan kohde ja laajuus* kuvatut osakokonaisuudet.

* 1. **Kokonaishinta**

Hankinnan kokonaiskustannus on korkeintaan n. 90 000 € (ei sis. alv).

Kokonaishinnan tulee sisältää kaikki toimeksiantoon kuuluvat kustannukset. Kokonaishinnan

lisäksi tulee kunkin osakokonaisuuden kustannus ilmoittaa erikseen. Tarjouksessa on esitettävä tarjottavan palvelun kokonaishinta kiinteänä siten, että hinta pitää sisällään kaikki toimeksiannosta aiheutuvat kulut. Tarjouksessa tulee esittää yksityiskohtaisesti eriteltynä kokonaishinnan muodostuminen. Matka- ja käännöskustannukset sekä muut mahdolliset kustannukset on eriteltävä. Tarjousten kokonaishintaa käytetään tarjousten vertailussa.

Hankinnan arvo ylittää kansallisen kynnysarvon (alv 0 %). Kaikki hinnat esitetään arvonlisäverottomina.

**6.2 Työohjelmaehdotus**

Työohjelmaehdotuksessa kuvataan, miten toimittaja aikoo toteuttaa tarjouspyynnön kohdassa 3 *Hankinnan kohde ja laajuus* esitetyt osakokonaisuudet. Työohjelmaehdotuksesta tulee ilmetä ainakin seuraavat asiat:

* hankkeen organisointi ja resursointi
* hankkeeseen osallistuvien henkilöiden vastuualueet
* työtuntiarvio henkilöittäin ja tehtävittäin
* työn vaiheistus ja aikataulutus
* osakokonaisuuksien sisällön, menetelmien ja tulosten kuvaus pääpiirteittäin
* työohjelmaan sisältyvien neuvotteluiden, kokousten ja työpajojen suunniteltu lukumäärä, sisältö ja kesto

Työohjelmaehdotuksen sisältöä käytetään tarjousten vertailussa ja se saa sisältää vain tarjoushintaan kuuluvia tehtäviä.

**6.3 Referenssit ja osaaminen**

Referenssien tarkoitus on antaa kuva työhön osallistuvien henkilöiden osaamisesta ja tarjoajan kokemuksesta vastaavien hankkeiden toteuttamisesta. Tarjouksen on sisällettävä ainakin työn toteuttajien CV:t sekä tarjoajan valitsemat referenssihankkeet. Referenssikohteet saavat olla enintään 8 vuotta vanhoja.

Tarjoajalla tulee olla aikaisempaa kokemusta tähän hankintaan rinnastettavista asiakastöistä sekä riittävät ja tämän hankinnan toteuttamiseen soveltuvat henkilöresurssit. Lisäksi tarjoajalla tulee olla riittävät taloudelliset resurssit tehtävän suorittamiseen. Selvitykset tarjoajan kelpoisuudesta (Tilaajavastuulain mukaiset velvoitteet) on esitettävä ennen sopimuksen allekirjoittamista. Tilaaja varaa oikeuden pyytää valittavaksi ehdotetulta tarjoajalta muuta taloudellista selvitystä ennen valintapäätöksen tekemistä.

**Toimittajan tulee huolehtia siitä, että** **hankkeen kuntakeskusteluissa, työpajoissa sekä aloitus- ja päätöstilaisuudessa on läsnä henkilö, joka kommunikoi sujuvasti ruotsiksi ja henkilö, joka kommunikoi sujuvasti suomeksi tai henkilö, joka kommunikoi sujuvasti suomeksi ja ruotsiksi.**

Sujuva kommunikointi tarkoittaa sitä, että henkilö kykenee

* esittelemään asian kyseisellä kielellä
* vaikeuksitta keskustelemaan ja vastaamaan kysymyksiin kyseisellä kielellä.

**6.4 Tarjouksen ehdot**

Tarjouksessa esitetään tarjouksen sopimus- ja toimitusehdot (ks. kohta *11. Sopimus*). Tarjouksen tulee olla voimassa vähintään kaksi kuukautta tarjouksen jättämisestä.

**7. Valintaperusteet**

Hankinnan valintaperusteena on kokonaistaloudellisesti edullisin tarjous, joka on hinta-laatusuhteeltaan paras. Arvioinnissa huomioidaan tarjouksen hinta, toimittajan kokemus vastaavista toimeksiannoista, hankkeeseen osallistuvien henkilöiden kokemus vastaavista toimeksiannoista sekä työohjelmaehdotuksen laatu (ks. liite 1). Tarjousten arvioinnin pisteytys toteutuu seuraavasti:

1. Kokonaishinta, max. 44 pistettä
2. Laatu, max. 36 pistettä (ks. liite 1)

- Referenssit ja osaaminen, max. 24 (12+12) pistettä

- Työsuunnitelmaehdotuksen laatu, max. 12 pistettä

Tarjoajan ja tarjouksen kelpoisuusehdot on esitetty kohdassa 9 ja liitteessä 1.

Työn tulee olla raportteineen valmiina viimeistään 20.12.2023.

**8. Hankintamenettely**

Hankintamenettelynä käytetään avointa hankintamenettelyä.

Hankintamenettelyyn sisältyy mahdollisuus neuvottelukierrokseen kaikkien vaatimukset täyttävien tarjoajien kanssa. Pohjanmaan liitto varaa oikeuden tarjousten jättämisen määräajan jälkeen käytäviin, hankinnan kohdetta ja tarjousta tarkentaviin neuvotteluihin. Tarkennuksilla ei muuteta hankinnan kohteen luonnetta tai laajuutta.

Pohjanmaan liitto voi tehdä hankintaa koskevan päätöksen saatujen tarjousten perusteella tai käynnistää hankintaa koskevat neuvottelut tarjousten jättämisen määräajan jälkeen. Mikäli Pohjanmaan liitto toteuttaa neuvottelut, ne käydään kaikkien soveltuvuusvaatimukset täyttävien tarjoajien kanssa samansisältöisenä. Neuvottelut toteutetaan etäyhteyksillä (Teams) ja/tai kirjallisesti sähköpostilla. Toteutetun neuvottelukierroksen jälkeen tarjoajilla on mahdollisuus tarkentaa tarjoustaan neuvotteluratkaisujen mukaisesti.

Kyseessä on kansallisen kynnysarvon ylittävä hankinta, johon sovelletaan lakia julkisista hankinnoista ja käyttöoikeussopimuksista (1397/2016, "hankintalaki").

Mikäli saaduista tarjouksista yksikään ei vastaa tarjouspyyntöä tilaajan edellyttämällä tavalla taikka olosuhteet tarjouskilpailun aikana muuttuvat sellaisiksi, ettei tilaaja voi hyödyntää tarjouskilpailun tuloksia, tilaaja voi keskeyttää hankintamenettelyn osittain tai kokonaan.

Tarjouksen tekemisestä tai muusta menettelyyn osallistumisesta ei makseta tarjoajille korvausta.

**9. Tarjoajan ja tarjouksen kelpoisuusehdot**

Tarjoajan ja tarjouksen tulee täyttää seuraavat kelpoisuusehdot:

* Tarjoaja on rekisteröity ammatti- ja elinkeinorekisteriin ja ennakkoperintärekisteriin.
* Tarjoajalla on aikaisempaa kokemusta tähän hankintaan rinnastettavista asiakastöistä.
* Tarjoajalla on hankinnan toteuttamiseen soveltuvat henkilöresurssit.
* Tarjoajalla on riittävät taloudelliset resurssit tehtävän suorittamiseen.
* Tarjoaja huolehtii siitä, että hankkeen kuntakeskusteluissa, työpajoissa sekä aloitus- ja päätöstilaisuudessa on läsnä henkilö, joka kommunikoi sujuvasti ruotsiksi ja henkilö, joka kommunikoi sujuvasti suomeksi tai henkilö, joka kommunikoi sujuvasti suomeksi ja ruotsiksi.
* Raportointi toteutetaan tarjouspyynnön kohdan *4. Raportointi* mukaisesti.
* Työ raportteineen on valmiina viimeistään 20.12.2023.
* Työsuunnitelmaehdotus on tarjouspyynnön vaatimusten mukainen.
* Työsuunnitelma on toteutuskelpoinen: Työkokonaisuuksien tuntimäärä on riittävä, hanke on mahdollista toteuttaa esitetyn aikataulun mukaisesti, henkilöresurssit ovat riittävät, menetelmät ovat tarkoituksenmukaisia.
* Toimittaja nimeää toimeksiannon suorittamista varten projektipäällikön, jolla on kokemusta vastaavanlaisista toimeksiannoista.
* Tarjous on voimassa vähintään kaksi kuukautta tarjouksen jättämisestä.

Tarjoajan on oltava rekisteröity ammatti- ja elinkeinorekisteriin sijoittautumismaansa lainsäädännön mukaisesti ja kuulua ennakkoperintärekisteriin.

Ennen hankintasopimuksen allekirjoittamista toimeksiantaja pyytää tarjoajalta seuraavat asiakirjat:

1. Selvityksen mahdollisista merkinnöistä ennakkoperintä-, työnantaja- ja arvonlisäverolain mukaisiin arvonlisäverovelvollisten rekistereihin.
2. Kaupparekisteriote.
3. Todistus verojen maksamisesta tai verovelkatodistus ja selvitys siitä, että verovelkaa koskeva maksusuunnitelma on tehty.
4. Todistus eläkevakuutusmaksujen suorittamisesta tai selvitys erääntyneiden eläkevakuutusmaksujen maksusopimuksesta.

Tarjous voidaan hylätä, mikäli yllä mainittujen seikkojen selvittäminen ei toteudu.

Alihankkijoiden käyttö on sallittua. Alihankkijoista tulee pyydettäessä toimittaa vastaavat tiedot kuin tarjoajasta itsestään. Palvelun tarjoaja vastaa alihankkijan työstä kuin omastaan. Tarjoaja on vastuussa toimitusvarmuudesta pl. force majeure -tapaukset.

Tarjoaja, jolla ei voida katsoa olevan teknisiä, taloudellisia tai muita edellytyksiä hankinnan toteuttamiseksi tai joka on laiminlyönyt verojen tai lakisääteisten sosiaalimaksujen suorittamisen Suomessa tai siinä maassa, jossa tarjoajan päätoimipaikka sijaitsee, voidaan sulkea pois tarjouskilpailusta.

Työn kaikkine raportteineen tulee olla valmiina viimeistään 20.12.2023 ja ne tulee toimittaa sähköisesti osoitteeseen [kirjaamo@obotnia.fi](mailto:kirjaamo@obotnia.fi)

**10. Hylkäämisperusteet**

Tarjous voidaan hylätä, jos tarjouspyynnössä esitetyt vaatimukset eivät täyty tai tarjous ei muilta osin vastaa tarjouspyyntöä tai jos tarjous saapuu myöhästyneenä.

Pohjanmaan liitto pidättää itsellään oikeuden hylätä kaikki tarjoukset.

**11. Sopimus**

Valitun toimittajan kanssa tehdään kirjallinen sopimus.

Hankintasopimus laaditaan tässä tarjouspyynnössä mainituin ehdoin. Muilta osin sovelletaan JYSE 2014 -ehtoja (Julkisten hankintojen yleiset sopimusehdot palveluhankinnoissa, tarkistettu 2022). Jättäessään tarjouksen tarjouksentekijä hyväksyy tässä tarjouspyynnössä mainitut ehdot.

Tilaajalla on rajoittamaton immateriaali-, omistus-, käyttö- ja muut oikeudet toimeksiannon aikana tässä hankkeessa luotuun aineistoon sekä tuotettavaan lopputulokseen. Tilaajalla on oikeus siirtää sopimusta koskeva palvelu kolmannelle osapuolelle sopimuksen voimassaoloaikana, jos sopimus irtisanotaan tai puretaan, toimittaja ajautuu yrityssaneeraukseen tai konkurssiin tai toimittaja fuusion tai muun yritysjärjestelyn perusteella lakkaa olemassa.

**12. Sopimuksen purkaminen**

Pohjanmaan liitto pidättää oikeuden purkaa sopimuksen, jos Pohjanmaan liitto toteaa saadun hankinnan kohteena olevan palvelun sisällön olleen riittämätöntä, tarkoitukseen sopimatonta tai laadullisesti heikkoa eikä laadullisessa palaverissa saada Pohjanmaan liiton ja toimittajan välille yhteisymmärrystä tavasta jatkaa. Pohjanmaan liitolla on kuitenkin velvollisuus saattaa kokemansa mahdolliset palvelun puutteet toimittajan tietoon välittömästi. Ennen sopimuksen purkamista tehdyn työn korvaamisesta sovitaan tilaajan ja toimittajan kesken.

Sopimuksesta aiheutuvat tai siihen liittyvät riitaisuudet ratkaistaan Pohjanmaan käräjäoikeudessa.

**13. Tarjousten ja hankinta-asiakirjojen julkisuus**

Tarjousasiakirjojen julkisuutta säätelee laki viranomaisten toiminnan julkisuudesta (621/1999). Hankintaan osallistuvan yrityksen toimittamat tarjousasiakirjat ja tiedot tulevat pääsääntöisesti julkisiksi tai asianosaisjulkisiksi hankintaprosessin yhteydessä. Tarjouksen tai tarjousten valinta- ja vertailuperusteet, hinnat ja muu sisältö siltä osin kuin ne eivät sisällä salassa pidettävää tietoa, tulevat julkisiksi. Tarjoajan on merkittävä toimittamaansa aineistoon selvästi, mitkä tiedot se katsoo kuuluvan liike- tai ammattisalaisuuden piiriin ja erotettava nämä tiedot selvästi muusta aineistosta tarjouksessaan. Kokonaishintaa ei pidetä liike- tai ammattisalaisuutena (JulkL 11 §). Tarjousten avaustilaisuus ei ole julkinen.

**14. Tarjouksen voimassaolo**

Tarjouksen tulee olla voimassa vähintään kaksi kuukautta tarjousten viimeisestä jättöpäivästä.

**15. Tarjousten toimittaminen**

Suomeksi tai ruotsiksi laadittu tarjous tulee toimittaa viimeistään **7.2.2023 klo 15** sähköpostitse osoitteeseen [kirjaamo@obotnia.fi](mailto:kirjaamo@obotnia.fi). Viestin otsikkoon on merkittävä: ”Tarjous: Vihreän siirtymän investointien vauhdittaminen Pohjanmaalla -selvityshanke”.

**16. Lisätiedot**

Tarkentavia kysymyksiä voi lähettää viimeistään **24.1.2023 mennessä** osoitteeseen [kirjaamo@obotnia.fi](mailto:kirjaamo@obotnia.fi). Kysymykset ja vastaukset julkaistaan Pohjanmaan liiton verkkosivuilla osoitteessa <https://www.obotnia.fi/fi/aluekehitys-ja-rahoitus/liiton-omat-hankkeet/vihrean-siirtyman-hanke> **viimeistään 31.1.2023.** Vastaukset tulee huomioida tarjouksessa.

Liitteet

Liite 1. Kelpoisuusehdot, laadun vertailuperusteet ja kokonaishinta

Liite 2. ”Ei merkittävää haittaa” (DNSH) ‐periaatteen mukaisuus, alustava rakenne